Diari Oficial de la Generalitat Valenciana


Sumari del DOGV 4689, del 11-02-2004 (2004/1011)

ORDRE de 26 de desembre de 2003, de la Conselleria d'Economia, Hisenda i Ocupació, per la qual es regula i es convoca la concessió de subvencions de Foment de l'Ocupació adreçades a emprenedors per a l'any 2004.
-------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4689

Data del DOGV
:   11-02-2004

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2004/1011


Data del document
:   26-12-2003

Organisme emissor
:   Conselleria d'Economia, Hisenda i Ocupació

Tipus de document
:   Ordre

Anàlisi jurídica

 Descriptors 

:   * petita empresa
    * creació d'ocupació
    * empresa individual
    * ajuda pública
    * dona
    * professió independent
    * mà d'obra femenina
    * suport econòmic
    * ajuda a l'ocupació

ORDRE de 26 de desembre de 2003, de la Conselleria d'Economia, Hisenda i Ocupació, per la qual es regula i es convoca la concessió de subvencions de Foment de l'Ocupació adreçades a emprenedors per a l'any 2004. [2004/X1011]
  
La Generalitat Valenciana, mitjançant les ajudes previstes en aquesta ordre, i amb la finalitat de dur a terme el compliment dels compromisos del Pacte Valencià pel Creixement i l'Ocupació 2001-2006 (PAVACE), pretén incentivar la conversió de persones desocupades en personal treballador autònom i crear així una situació prou consistent perquè la persona treballadora que s'hiaculla puga afrontar el repte de l'establiment com a personal treballador per compte propi.
  
Com a novetat, per a l'any 2004, es pretén incentivar la constitució de dones emprenedores, elevant en aquest cas la quantitat de les ajudes adreçades al foment d'ocupació autònoma en 1.500 euros addicionals, amb la qual cosa l'ajuda total serà de 4.505,06 euros, a més de la subvenció financera prevista igualment en aquesta convocatòria.
  
A més de les ajudes adreçades al foment de l'ocupació autònoma, en aquesta ordre s'hi arrepleguen les ajudes al personal treballador autònom i professional que contracten el primer treballador, les adreçades a empreses qualificades com a I+E, i les adreçades a les persones perceptores de la prestació per desocupació en la modalitat de pagament únic.
  
En els articles de la present Ordre s'hi han tingut en compte les directrius establides per la Unió Europea, en especial les relatives als programes cofinançats pel Fons Social Europeu, i les bases establides per l'Estat en relació amb el foment de l'ocupació autònoma.
  
També, com a novetat, cal destacar que, seguint el que disposa el Reglament (CE) núm. 2.204/2002, de 12 de desembre de 2002, de la Comissió, relatiu a l'aplicació dels articles 87 i 88 del Tractat CE a les ajudes estatals per a l'ocupació (DOCE L 337/3, de 13 de desembre de 2002), el període mínim de manteniment de l'ocupació generada és de dos anys.
  
Una altra novetat que cal destacar és que, amb l'objectiu d'aconseguir que els projectes que se subvencionen siguen els que tinguen més perspectives de continuïtat, la concessió de les ajudes adreçades al foment d'ocupació autònoma queda condicionada al fet que el projecte d'inversió inicial siga, almenys, de 12.000 euros.
  
Es manté en la present convocatòria l'exigència d'adjuntar la Declaració d'Alta en el Cens d'Obligats Tributaris (mod. 036), junt amb la resta de la documentació, per a aquelles sol·licituds que es presenten en el programa d'ajudes a persones que es constituïsquen en treballadors autònoms o passen a exercir una activitat professional per compte propi. A més, es requereix que la sol·licitud d'aquest tipus d'ajudes es presente dins dels dos mesos següents a la data de la Declaració d'Alta en el Cens d'Obligats Tributaris (mod. 036). Es pretén que produïsca una gestió més eficaç dels recursos econòmics i possibilitar que accedisquen amb prioritat aquells beneficiaris que justifiquen abans la realització de l'activitat subvencionada, que s'atenga el nombre més gran possible de sol·licituds, i que es puga aprofitar al màxim la dotació pressupostària disponible.
  
Les ajudes addicionals a la dona emprenedora, així com les ajudes a la contractació del primer treballador per l'autònom, estan finançades a càrrec del Programa Operatiu C(2001) 249, de 7 de març de 2001, aprovat per Decisió de la Comissió, que comprén els exercicis 2003 a 2006, a càrrec dels quals es financen determinats programes d'ajudes continguts en aquesta ordre. Així mateix, aquestes ajudes estan incloses en el Règim d'ajudes d'Estat núm. N141/2001, règim d'ajudes a l'ocupació lligat a la inversió de la Comunitat Valenciana que ha sigut declarat compatible amb el mercat comú per carta de la Comissió de 28 de febrer de 2002.
  
En virtut d'això, en ús de les facultats conferides per la Llei 5/1983, de 30 de desembre, de Govern Valencià, i el Decret 112/2003, de 11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació,
  
ORDENE
  
TÍTOL I
  
Disposicions generals
  
Article 1. Objecte i àmbit
  
1. L'objecte de la present Ordre és establir un programa d'incentius i d'ajudes econòmiques adreçades a afavorir la generació de l'ocupació a la Comunitat Valenciana, bé per mitjà de la creació d'activitat empresarial independent, o bé mitjançant empreses qualificades com a I+E. També s'hi estableix la concessió de l'ajuda consistent en el pagament de quotes de la Seguretat Social a les persones perceptores de la prestació de desocupació en la modalitat de pagament únic. Tot això d'acord amb les consignacions pressupostàries que per a aquestos efectes estableix la Llei de Pressupostos de la Generalitat Valenciana per a l'exercici 2004.
  
2. Les ajudes i els incentius que s'estableixen per la present Ordre només es concediran per a la creació d'ocupació que es porte a terme en centres de treball situats a la Comunitat Valenciana. També es concediran per a la inversió que haja de romandre en un establiment situat dins del territori de la Comunitat Valenciana.
  
Article 2. Accions susceptibles de suport
  
1. Les ajudes regulades en aquesta ordre estan adreçades a donar suport a les accions següents:
  
a) Subvencions a les persones desocupades que accedisquen a l'ocupació per mitjà de la creació d'activitat empresarial independent, i les subvencions adreçades a personal autònom o professional per a la contractació del primer treballador.
  
b) Ajudes a les empreses qualificades com a I+E.
  
c) Subvencions a les persones perceptores de la prestació per desocupació en la modalitat de pagament únic.
  
2. Les ajudes que es concedisquen a l'empara de la present Ordre tindran la consideració de subvencions públiques, i es regiran, en allò no disposat en aquesta, pel Text Refós de la Llei d'Hisenda Pública, aprovat per Decret Legislatiu de 26 de juny de 1991.
  
Article 3. Beneficiaris
  
1. Podran percebre les ajudes regulades en el títol II el personal treballador i les empreses que generen ocupació per a si mateixes o per a persones desocupades, en els termes establits en l'esmentat títol.
  
2. Seran beneficiàries de les ajudes establides en el títol III de la present Ordre les empreses qualificades com a I+E d'acord amb el procediment previst en aquest.
  
3. Les ajudes regulades en el títol IV es concediran, d'acord amb els preceptes de l'esmentat títol, a les persones que hagen percebut la prestació per desocupació en la modalitat de pagament únic.
  
Article 4. Presentació de sol·licituds
  
1. Les sol·licituds per a l'obtenció de les ajudes regulades en la present Ordre es presentaran en imprés normalitzat, junt amb la documentació requerida, en les direccions territorials d'Ocupació, sense perjuí de poder presentar-les segons el que disposa l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999.
  
La documentació que s'adjunte a la sol·licitud es presentarà en dues còpies i original, que serà tornat prèvia compulsa.
  
2. A les sol·licituds s'hauran d'adjuntar, a més de la documentació addicional que per a cada una de les concretes ajudes s'estableix en els corresponents articles d'aquesta ordre, els documents que es detallen tot seguit:
  
a) Documentació acreditativa i identificadora de l'entitat o de la persona sol·licitant i, en el cas d'entitats, de la representant legal.
  
b) Documentació acreditativa de trobar-se la persona sol·licitant al corrent en les obligacions tributàries i de la Seguretat Social, en els casos requerits i en els termes establits en l'Ordre de 30 de maig de 1996, de la Conselleria d'Economia i Hisenda, la validesa de la qual haurà d'estendre's al moment en què finalitze el termini de presentació de sol·licituds.
  
c) Dades de domiciliació bancària, segons model normalitzat (fitxa de manteniment de tercers), en dos exemplars originals.
  
d) Si és procedent, declaració responsable de les ajudes de minimis concedides per a qualsevol projecte al beneficiari durant els tres últims anys, comptats des de la primera ajuda obtinguda d'acord amb la norma de minimis, amb indicació d'import, d'organisme, de data de concessió i de règim d'ajudes en què s'empara, o si és procedent, declaració de no haver-ne rebuda cap.
  
3. Quan la sol·licitud no reunisca els requisits assenyalats en l'article 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'hi adjunte la documentació que d'acord amb aquesta ordre resulte exigible, es requerirà la persona interessada perquè en el termini de 10 dies esmene la falta o adjunte els documents preceptius, amb indicació que, si així no ho fera, es tindrà per desistida la seua petició, prèvia resolució que haurà de ser dictada en els termes previstos en l'article 42 de la citada Llei.
  
Article 5. Criteris per a la concessió de les ajudes
  
La concessió i la quantitat de les ajudes regulades en la present Ordre estarà condicionada, a més del compliment dels requisits que en cada cas s'estableixen, a l'existència de crèdit pressupostari adequat i suficient a aquest fi, de conformitat amb el pressupost de la Generalitat Valenciana per a l'exercici 2004.
  
Les ajudes s'atorgaran fins a exhaurir el crèdit disponible segons l'ordre en què la sol·licitud haja tingut entrada en el registre de l'òrgan competent per a la tramitació en qualsevol dels registres del SERVEF, sempre que es complisquen els requisits exigits en aquesta ordre i s'hi adjunte la documentació exigida per a concedir cada tipus d'ajuda.
  
Article 6. Resolució de concessió de les ajudes
  
1. La competència per a concedir i per a resoldre sobre les sol·licituds formulades correspon als directors territorials d'Ocupació, per delegació de la directora general del SERVEF, dins dels respectius àmbits territorials
  
2. El termini màxim per a resoldre i per a notificar la resolució procedent serà de tres mesos comptadors des de l'endemà de la presentació de la sol·licitud en qualsevol dels registres d'entrada del SERVEF, en el cas que aquesta s'efectuara una vegada publicada l'ordre per la qual es dóna publicitat a les línies de crèdit i a l'import global màxim adreçat a la concessió d'aquestes ajudes. En cas contrari, el termini s'iniciarà a partir del dia següent de l'esmentada publicació.
  
3. Transcorregut el termini anterior sense que s'haja dictat i notificat resolució expressa, s'entendrà desestimada la pretensió per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/99, de 13 de gener, en relació amb allò que s'ha disposat per l'article 55 de la Llei 9/2001, de 27 de desembre, de Mesures Fiscals, de Gestió Administrativa i d'Organització de la Generalitat Valenciana; i això sense perjuí que subsistisca l'obligació legal de resoldre sobre la sol·licitud.
  
4. La resolució de concessió de les ajudes fixarà expressament la quantitat i incorporarà, si és procedent, les condicions, les obligacions i les determinacions accessòries a les quals ha de subjectar-se la persona beneficiària d'aquestes, i es notificarà a les persones interessades en els termes previstos en l'article 58 de la Llei 30/92, abans esmentada.
  
5. Les resolucions que es dicten per la directora general del SERVEF esgoten la via administrativa, i contra aquestes podran les persones interessades interposar recurs contenciós administratiu en el termini de dos mesos comptadors des de l'endemà de la notificació, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant aquest mateix òrgan en el termini d'un mes computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que les persones interessades puguen exercitar, si és procedent, qualsevol altre que consideren procedent.
  
Davant de la desestimació per silenci administratiu podrà interposar-se idèntic recurs, en el termini de sis mesos des que haguera finalitzat el termini per a dictar i notificar la resolució expressa que s'esmenta en el punt 3 d'aquest article, tot això de conformitat amb el que disposa l'article 46.1 de la Llei 29/98, de 13 de juliol, reguladora de la Jurisdicció Contenciosa Administrativa; i sense perjuí del que disposen els articles 116 i 117, abans esmentats.
  
Article 7. Resolució d'incidències
  
1. L'òrgan competent per a la concessió de les ajudes previstes en la present Ordre resoldrà les incidències que es produïsquen amb posterioritat a la concessió, com ara pròrrogues de terminis, modificacions justificades o qualsevol variació de les condicions particulars de la concessió.
  
2. La persona o l'entitat beneficiària haurà de comunicar durant el termini de vigència de l'expedient, la sol·licitud o la concessió d'unes altres ajudes públiques o privades que haguera sol·licitat o obtingut per al mateix projecte o actuació que se subvenciona per mitjà de la present Ordre.
  
3. Les ajudes establides en aquesta ordre són incompatibles amb qualsevol altra ajuda continguda en els programes de Foment d'Ocupació de la Generalitat Valenciana o de l'Estat que tinguen el mateix objecte, excepte les bonificacions de quotes a la Seguretat Social.
  
4. D'acord amb la normativa comunitària sobre acumulació d'ajudes, l'import total d'aquestes haurà de respectar un dels límits fixats per un dels règims d'ajudes en què s'empare.
  
Article 8. Control de les ajudes
  
1. Correspondrà a les direccions territorials d'Ocupació portar a terme la funció de control de les subvencions concedides, així com l'avaluació i el seguiment del present Programa.
  
2. Per a la realització d'aquestes funcions s'utilitzaran tots els mitjans que estiguen a disposició del SERVEF, fins i tot la contractació amb tercers, i la col·laboració en el marc que procedisca amb la Inspecció de Treball i Seguretat Social.
  
3. El beneficiari estarà obligat a sotmetre's a les actuacions de control financer de la Intervenció General i, si és procedent, de les institucions comunitàries, cas que les ajudes estiguen cofinançades pel Fons Social Europeu.
  
Article 9. Liquidació de les ajudes
  
La liquidació de les ajudes s'efectuarà una vegada complits els requisits establits per a cada una d'aquestes i justificats documentalment de la manera com s'especifique per a cada programa en els articles corresponents d'aquesta ordre o en la corresponent resolució de concessió. La presentació de justificacions haurà de tenir lloc en el termini que s'especifique, si és procedent, en la resolució i, en tot cas, com a data límit, el 20 de novembre de 2004.
  
Article 10. Obligacions del beneficiari
  
Són obligacions del beneficiari:
  
a) Acreditar la realització de l'activitat que fonamenta la concessió de l'ajuda, així com el compliment dels requisits i de les condicions que determinen aquesta concessió.
  
b) Facilitar totes les dades i la informació, en qüestions relacionades amb les subvencions concedides, que siguen requerides pel SERVEF, així com comunicar a aquest òrgan les incidències i les variacions que es produïsquen amb relació a aquestes.
  
c) Complir les obligacions imposades per la legislació específica aplicable.
  
d) Als efectes de difusió pública, en cas de cofinançament del Fons Social Europeu, la persona sol·licitant de l'ajuda haurà de subjectar-se al que preveu el Reglament (CE) número 1.159/2000, de 30 de maig del 2000, de la Comissió, sobre activitats d'informació i de publicitat que han de portar a terme els estats membres en relació amb les intervencions dels fons estructurals.
  
Article 11. Minoració i resolució de les ajudes concedides
  
1. La justificació parcial de l'ajuda concedida donarà lloc a la minoració de la subvenció.
  
2. L'incompliment per part de la persona beneficiària de qualsevol requisit, obligació, condició i la resta de circumstàncies que van donar lloc a l'atorgament de la subvenció, donarà lloc a la incoació, per l'òrgan competent, del corresponent expedient que podrà finalitzar, si és procedent, amb la resolució de la subvenció concedida, i l'obligació de reintegrar les ajudes percebudes i els interessos de demora des del moment de pagament d'aquesta. En la tramitació del procediment es garantirà el dret de la persona interessada a l'audiència.
  
TÍTOL II
  
Ajudes a les persones treballadores desocupades
  
que creen llocs de treball mitjançant l'activitat
  
empresarial independent
  
Article 12. Objecte i àmbit
  
1. L'objecte del present títol és establir per a l'any 2004, en l'àmbit de la Comunitat Valenciana, un programa de promoció de l'ocupació generat per les persones desocupades que es constituïsquen en personal treballador autònom o passen a exercir una activitat professional per compte propi.
  
2. L'àmbit subjectiu de les ajudes objecte d'aquest títol comprén els següents beneficiaris:
  
a) Les persones desocupades, inscrites en la corresponent oficina d'Ocupació de la Generalitat, que es constituïsquen en personal treballador autònom o professional durant l'any 2004. S'entendrà com a personal treballador autònom o per compte propi aquell que realitza de forma habitual, personal i directa una activitat econòmica a títol lucratiu sense subjecció per això a contracte de treball i encara que utilitze el servici remunerat d'unes altres persones. No tindran aquesta consideració els socis de societats mercantils de capital.
  
b) El personal treballador autònom o professional podrà ser beneficiari de l'ajuda prevista en l'article 13.1.c), amb independència de l'any en què s'haja constituït com a tal.
  
Article 13. Accions susceptibles de suport
  
Les ajudes que s'estableixen en la present Ordre s'adrecen a promoure i a ajudar a finançar projectes empresarials i de generació d'ocupació.
  
En atenció als beneficiaris, aquestes ajudes es concreten en:
  
1. Per a les persones desocupades, inscrites en la corresponent oficina d'Ocupació de la Generalitat Valenciana, que es constituïsquen en personal treballador autònom o professional durant l'any 2004, i l'activitat dels quals es domicilie a la Comunitat Valenciana. Les persones beneficiàries hauran d'haver romàs inscrites com a personal desocupat fins a l'inici de l'activitat i no han d'haver figurat enquadrades en el Règim Especial de Treballadors Autònoms en els sis mesos anteriors a l'inici d'aquesta:
  
a) Subvencions, per una sola vegada, en quantitat de 3.005,06 euros per cada persona desocupada que es constituïsca en treballador autònom o professional liberal per compte propi. Per a l'obtenció d'aquestes ajudes s'haurà de tenir reconegut el dret a la subvenció financera del paràgraf següent. Aquesta quantitat podrà incrementar-se en 1.500 euros addicionals quan la beneficiària de l'ajuda siga una treballadora desocupada. Aquestes ajudes es concediran de forma conjunta i acumulada, o separadament en el cas que no hi haja crèdit adequat i suficient en el pressupost de la Generalitat Valenciana per a l'any 2004.
  
b) Subvencions per a la reducció d'interessos de préstecs adreçats a finançar les inversions necessàries per a la constitució de les persones desocupades en personal treballador autònom o per compte propi.
  
Per a ser subvencionables, els préstecs hauran de ser concedits per aquelles entitats de crèdit que tinguen subscrit, a aquest efecte, el corresponent conveni de col·laboració financera amb la Conselleria d'Economia, Hisenda i Ocupació.
  
No seran subvencionables els préstecs que no reunisquen les condicions i les característiques expressades en aquestos convenis.
  
La quantitat de l'ajuda financera podrà arribar a tres punts de reducció en els interessos de préstecs adreçats a finançar inversions necessàries per a la constitució en personal treballador per compte propi. Es calcularà com si els interessos de cada any es meritaren d'una sola vegada en el moment de concessió del préstec. El tipus d'interés podrà ser fix o variable i es determinarà anualment en la forma que establisquen els convenis en vigor.
  
Sense perjuí que els préstecs es concerten per una xifra superior, l'import objecte de la subvenció estarà comprés entre 3.005 euros i 50.000 euros. La persona peticionària haurà d'acompanyar una memòria de les inversions realitzades, segons model normalitzat, en aquest cas el valor d'aquestes fixarà l'import màxim del préstec subvencionable.
  
En els préstecs l'import dels quals no supere els 12.020,24 euros, l'amortització serà com a màxim de cinc anys, i en els superiors a aquest import, podrà ser fins de huit anys, tot això sense perjuí que puguen concertar-se operacions de major durada i quantitat; en aquest cas, el tram que excedisca de l'anteriorment indicat no serà objecte de subvenció.
  
El préstec haurà de formalitzar-se amb anterioritat a la sol·licitud de l'ajuda, però sempre dins de l'any 2004.
  
No es podran subvencionar els contractes de pòlissa de crèdit, lísing, ni arrendament financer, ni d'altres contractes distints al del préstec.
  
Els préstecs objecte d'aquesta subvenció no poden ser cancel·lats durant el primer any de vigència. Si es produïra aquesta cancel·lació dins de l'esmentat període, la persona prestatària haurà de tornar a la Generalitat Valenciana la totalitat de la subvenció concedida. Si l'amortització anticipada es produeix una vegada transcorregut el primer any i prèvia autorització del SERVEF, haurà de reintegrar-se la part de la subvenció financera no meritada.
  
Per a ser persones beneficiàries de les ajudes compreses en les lletres a) i b) d'aquest article, el projecte d'inversió haurà de tenir una quantitat mínima de 12.000 euros, i s'hauran de presentar les corresponents factures justificatives de la inversió realitzada.
  
Les ajudes compreses en les lletres a) i b) d'aquest article estan finançades pel Fons Social Europeu en un 70% per mitjà del Programa Operatiu integrat de la Generalitat Valenciana C(2001) 249, de 7 de març de 2001, aprovat per Decisió de la Comissió. L'ajuda addicional per a treballadores desocupades establida en l'apartat a) està finançada pel Fons Social Europeu en un 75% per mitjà del Programa Operatiu integrat de la Generalitat Valenciana C(2001) 249, de 7 de març del 2001, aprovat per Decisió de la Comissió.
  
c) Subvencions al personal treballador autònom o professional per compte propi, per una sola vegada, en quantitat de 3.000 euros, com a ajuda a la contractació per temps indefinit i a jornada completa del primer treballador.Aquesta quantitat s'incrementarà en 1.000 euros addicionals quan la persona contractada siga una treballadora desocupada. Aquestes ajudes no es concediran per la contractació de parents per consanguinitat o afinitat, fins al segon grau inclusivament, de l'empresari sol·licitant. La persona treballadora contractada haurà de figurar inscrita com a desocupada en les corresponents oficines d'Ocupació de la Generalitat Valenciana. Aquesta subvenció podrà concedir-se al personal treballador autònom o professional per compte propi, amb independència de l'any en què hagueren començat a exercir la seua activitat i, si és procedent, percebut ajudes per la constitució com a personal treballador autònom.
  
Les persones beneficiàries d'aquestes ajudes assumeixen l'obligació de no rescindir la relació laboral per compte propi un mínim de tres anys i amb el personal treballador per la contractació del qual es va atorgar l'ajuda almenys durant dos anys. En cas de resolució anticipada de la relació laboral amb el personal treballador per la contractació del qual es va atorgar l'ajuda, la persona beneficiària haurà de substituir el personal treballador per un altre que reunisca els requisits establits. Aquesta substitució haurà de produir-se en el termini d'un mes des que es va produir la resolució del contracte anterior i comunicar-la a l'administració en el termini d'un mes des de la data del nou contracte. En un altre cas, la persona prestatària haurà de reintegrar a la Generalitat Valenciana la totalitat de la subvenció percebuda.
  
Aquesta ajuda està finançada pel Fons Social Europeu en un 70% per mitjà del Programa Operatiu Integrat de la Generalitat Valenciana C(2001) 249, de 7 de març de 2001, aprovat per Decisió de la Comissió.
  
Aquesta ajuda està inclosa en el Règim d'Ajudes d'Estat núm. N141/2001, règim d'ajudes a l'ocupació lligat a la inversió de la Comunitat Valenciana que ha sigut declarat compatible amb el mercat comú per carta de la Comissió de 28 de febrer de 2002.
  
2. Les ajudes previstes en el present article seran incompatibles amb les ajudes a l'autoocupació de persones discapacitades, l'ocupació estable de personal treballador per compte alié, i amb qualsevol altra rebuda pel mateix concepte en els últims tres anys.
  
3. La percepció de l'ajuda per la contractació del primer treballador serà incompatible amb qualsevol altra, no consistent en bonificacions de quotes a la Seguretat Social, que poguera correspondre per aquesta contractació.
  
4. En tot cas, la persona o l'entitat beneficiària de les ajudes establides en aquest article haurà de contribuir al finançament de les despeses derivades de l'actuació per a la qual es concedisca la subvenció, almenys, en un percentatge no inferior al 25% d'aquestes. L'incompliment del que disposa aquest apartat determinarà la denegació de la subvenció corresponent.
  
5. En cap cas podran ser beneficiàries d'aquestes ajudes les societats civils i les comunitats de béns.
  
Article 14. Requisits
  
1. Les persones sol·licitants de les subvencions hauran d'iniciar l'activitat a partir de l'1 de gener de 2004, circumstància que haurà de quedar acreditada en la documentació que s'indica en l'article següent de la present Ordre. Es considerarà a aquestos efectes com a data d'inici la que conste en el document de Declaració d'Alta en el Cens d'Obligats Tributaris (mod. 036). Aquest requisit no serà exigible per a les ajudes a la contractació del primer treballador establides en aquesta ordre.
  
2. Les persones sol·licitants de les subvencions financeres hauran de tenir concedit un préstec en els termes assenyalats en l'article 13 1.b).
  
Article 15. Documentació i terminis
  
1. A més d'acompanyar-se la documentació requerida en l'article 4, hauran d'adjuntar-se a les sol·licituds els següents documents:
  
a) Documentació acreditativa i identificadora de l'entitat o de la persona sol·licitant i, en el cas d'entitats, del representant legal.
  
b) Memòria de l'activitat que es realitza.
  
c) Memòria relativa a les inversions realitzades a la qual s'adjunten les factures o els documents acreditatius de la realització d'aquestes.
  
d) Còpia de la targeta de demanda d'ocupació o certificat de l'oficina d'Ocupació de la Generalitat Valenciana que acredite la condició de persona desocupada en la data de la Declaració d'Alta en el Cens d'Obligats Tributaris (mod. 036).
  
e) Pòlissa del préstec formalitzat, d'acord amb les condicions establides en el conveni de col·laboració amb les entitats financeres.
  
f) Informe emés per l'òrgan competent de la Seguretat Social sobre la vida laboral de la persona sol·licitant de la subvenció o, si és procedent, de la persona per l'ocupació de la qual se sol·licite l'ajuda.
  
g) Declaració d'Alta en el Cens d'Obligats Tributaris (mod. 036) i resolució o certificat de la Tresoreria General de la Seguretat Social relativa a la inclusió en el règim especial corresponent de la Seguretat Social o, si és procedent, certificat expedit per l'òrgan competent del col·legi professional que corresponga, relatiu a la condició d'exercent del sol·licitant.
  
h) Quan se sol·licite l'ajuda per la contractació del primer treballador, declaració responsable relativa al parentiu d'aquest amb la persona sol·licitant, així com una altra relativa al compromís de mantenir el lloc de treball subvencionat un mínim de dos anys, o de tornar, en un altre cas, la subvenció percebuda. A aquesta declaració s'adjuntarà certificat de vida laboral de l'empresa, expedida per la Tresoreria de la Seguretat Social.
  
2. El termini de presentació de les sol·licituds d'ajudes per a la constitució en personal treballador autònom o professional per compte propi establit en l'article 13.1.a) i b) serà des de l'1 de gener fins al 30 de setembre de 2004. Les sol·licituds presentades hauran d'anar acompanyades, a més de la documentació general arreplegada en aquest article, de la Declaració d'Alta en el Cens d'Obligats Tributaris (mod. 036). Aquestes sol·licituds hauran de presentar-se en el termini màxim de dos mesos des de la Declaració Alta en el Cens d'Obligats Tributaris (mod. 036) del personal treballador autònom o professional, i en tot cas, fins al 30 de setembre de 2004.
  
3. Les sol·licituds d'ajudes per a primera contractació hauran de presentar-se amb anterioritat a l'inici de l'actuació per a la qual se sol·licita l'ajuda. El termini de presentació de les sol·licituds de les ajudes per a la primera contractació establides en l'article 13.1.c) serà des de l'1 de gener fins al 30 de juny de 2004. Així mateix, en el termini dels dos mesos següents a la sol·licitud de l'ajuda, la persona sol·licitant haurà de presentar l'alta en la Seguretat Social d'aquesta contractació i el corresponent contracte.
  
Article 16. Liquidació de les ajudes
  
1. La liquidació de les ajudes s'efectuarà una vegada acreditat l'inici de l'activitat laboral o l'activitat subvencionada per part de la persona beneficiària per mitjà de la presentació de la documentació arreplegada en l'article anterior.
  
2. Les subvencions concedides en concepte de reducció d'interessos es lliuraran d'una sola vegada a l'entitat creditícia que haguera concedit el préstec, que practicarà l'amortització del principal en la quantitat d'aquestes.
  
Article 17. Obligacions de la persona beneficiària
  
A més del compliment de les establides amb caràcter general, les persones beneficiàries de les ajudes tindran l'obligació de mantenir l'activitat laboral per compte propi un mínim de tres anys, i mantenir el lloc de treball per raó del qual l'empresa perceba la subvenció durant un temps mínim de dos anys. Així mateix assumeix l'obligació de no cancel·lar el préstec durant el primer any de vida. En el termini de dos mesos següents a la notificació de la resolució de concessió de l'ajuda, la persona beneficiària haurà d'aportar un quadre d'amortització en què conste que s'ha aplicat la subvenció financera a reduir el principal del préstec. En cas contrari, estaran obligats a reintegrar la totalitat de les subvencions percebudes.
  
Article 18. Reintegrament parcial de la subvenció financera
  
L'amortització anticipada del préstec prèvia autorització del SERVEF, una vegada transcorregut el període de manteniment obligatori, donarà lloc a l'obligació de reintegrar la part de subvenció financera no meritada.
  
TÍTOL III
  
Projectes i empreses qualificats com a I+E
  
CAPÍTOL I
  
Qualificació i inscripció
  
Article 19. Definició
  
1. Podran obtenir la consideració d'I+E els projectes empresarials promoguts o als qual done suport una corporació local o la Generalitat Valenciana, a fi de crear activitat econòmica i generar llocs de treball en l'àmbit territorial.
  
2. Correspon a la directora general del SERVEF atorgar a un projecte o a una empresa la qualificació d'I+E.
  
Article 20. Requisits
  
Perquè un projecte empresarial puga ser qualificat com a I+E, haurà de complir els següents requisits:
  
1. Que una corporació local, per mitjà d'acord plenari i amb referència expressa al projecte empresarial, o bé la Generalitat Valenciana, hi preste suport. S'entendrà que hi ha el referit suport quan es pose a disposició del promotor l'aportació de recursos econòmics i/o de materials, com ara infraestructures o servicis que l'ajuden en la posada en practica i la gestió del negoci. En el cas de la Generalitat Valenciana, s'entendrà que aquest suport es produeix quan la directora general del SERVEF emeta un informe favorable de viabilitat del projecte empresarial.
  
2. Que tinga prevista la contractació de personal treballador o la incorporació de socis al projecte de cooperatives o de societats laborals.
  
3. Que la plantilla prevista, en constituir-se en empresa, no siga superior a 25 persones treballadores. En el cas que la plantilla efectiva sobrepasse aquest nombre, només podrà concedir-se ajuda a l'empresa per un nombre de persones treballadores que no excedisca la referida xifra.
  
4. Que es tracte d'una empresa de nova creació, o que en tractar-se d'una empresa preexistent, el projecte es concrete en la creació d'un nou centre de treball i s'amplie la plantilla. En aquest supòsit l'ajuda es concedirà per l'augment net efectiu de la plantilla de l'empresa i es condicionarà al manteniment, almenys durant tres anys, d'aquest increment net i que l'obertura del nou centre de treball no supose tancament o trasllat d'instal·lacions preexistents o disminució de l'ocupació en aquestes
  
5. Que la producció de béns o de servicis estiga relacionada amb activitats econòmiques emergents o que, dins d'una activitat tradicional a la zona, cobrisca necessitats no satisfetes en l'estructura existent.
  
6. Que reunisca condicions de viabilitat tècnica econòmica i financera.
  
Article 21. Sol·licitud de qualificació com a I+E
  
1. Els promotors de projectes que pretenguen la qualificació com a I+E hauran de sol·licitar-ho a les direccions territorials d'Ocupació en el model que es formule a aquest efecte. A la sol·licitud s'adjuntarà certificat de l'administració pública col·laboradora en el qual s'especifique, de forma quantificada, concreta i especifica, la infraestructura, els instruments o els mitjans amb els quals dóna suport el projecte empresarial, i s'hi unirà un informe raonat i la documentació d'aquesta administració sobre la viabilitat del projecte empresarial, on es detallaran els aspectes tècnics de producció i de comercialització, així com la valoració sobre les distintes fonts de finançament que tinga el projecte. S'adjuntarà, així mateix, declaració del promotor de no haver iniciat l'activitat empresarial referida, si és procedent, al nou centre de treball.
  
2. No obstant el que es disposa en el paràgraf precedent, i sempre que la corporació local no haja emés l'informe de viabilitat sobre els projectes, els promotors d'aquestos podran sol·licitar la qualificació com a I+E a la directora general del SERVEF, en el model que es formule a aquest efecte, i al qual s'adjuntarà en tot cas:
  
a) Certificat de l'administració col·laboradora en el qual s'especifique de forma quantificada, concreta i especifica la infraestructura, els mitjans i els instruments posats a disposició del promotor per a l'execució i/o la gestió del projecte.
  
b) Memòria explicativa de la viabilitat del projecte empresarial on es detallen els aspectes tècnics de producció i de comercialització, així com un pla d'inversions que es realitzarà amb expressió detallada de les fonts de finançament.
  
c) Declaració del promotor de no haver iniciat l'activitat empresarial.
  
3. Igualment podran sol·licitar la qualificació com a I+E les empreses constituïdes dins d'un termini màxim de sis mesos anteriors al moment en què es formula la sol·licitud de qualificació, sempre que no hagen iniciat l'activitat. La sol·licitud es presentarà en idèntics termes i forma previstos en els números 1 i 2.
  
Article 22. Resolució sobre qualificació com a I+E
  
La directora general del SERVEF emetrà la resolució corresponent en els terminis que es determinen tot seguit:
  
a) Un mes següent a la presentació de la sol·licitud en els supòsits previstos en el número 1 de l'article anterior.
  
b) Tres mesos següents a la presentació de la sol·licitud en els supòsits previstos en el paràgraf 2 de l'article anterior.
  
El venciment dels terminis anteriorment indicats sense que s'haja dictat i notificat la resolució expressa del procediment, legitimarà les persones interessades a entendre desestimada la seua sol·licitud, de conformitat amb el que preveu l'article 43 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, segons la redacció donada per la Llei 4/1999, de 13 de gener, i sense perjuí de l'obligació de resoldre establida en l'apartat 1 de dit article.
  
Article 23. Inscripció en el Registre Administratiu d'I+E
  
1. Els projectes empresarials o les empreses existents que es qualifiquen com a I+E, s'inscriuran en el Registre d'I+E, dependent del SERVEF, en el termini màxim dels 30 dies següents a la qualificació. En la inscripció es farà constar, com a mínim, la següent informació:
  
a) Identificació del promotor del projecte o de l'empresa qualificada com a I+E.
  
b) Identificació de l'administració que hi dóna suport, així com de les formes d'aquest suport.
  
c) Definició i objecte del projecte.
  
d) Domicili social de la I+E.
  
e) Nombre previst de llocs de treball que es crearan.
  
f) Venciment del termini per a constituir-se en empreses o iniciar l'activitat.
  
2. En els 12 mesos següents a la resolució de qualificació com a I+E, els promotors hauran de constituir les empreses corresponents o, si és procedent, procedir a l'obertura del nou establiment, així com a iniciar l'activitat productiva objecte del projecte. Transcorregut aquest termini sense que s'haja iniciat l'activitat, la qualificació quedarà sense efecte, i es practicarà el corresponent assentament registral.
  
Les empreses que tinguen el seu origen en projectes d'I+E podran constituir-se sota qualsevol forma jurídica, incloses les distintes fórmules d'economia social, com ara cooperatives o societats laborals.
  
S'entendrà que una empresa està constituïda des del moment de la inscripció en el corresponent registre mercantil o, si és procedent, en el Registre de Cooperatives, quan es tracte d'empresari individual o de comunitat de béns, quan es produïsca la Declaració d'Alta en el Cens d'Obligats Tributaris (mod. 036)
  
S'entendrà que inicia l'activitat productiva quan es done d'alta en el Cens d'Obligats Tributaris (mod. 036).
  
CAPÍTOL II
  
Subvencions per a les empreses qualificades com I+E
  
Article 24. Subvencions
  
Els projectes empresarials i les empreses qualificats com a I+E, d'acord amb el que estableix el capítol anterior, podran sol·licitar les següents subvencions, que es finançaran a càrrec dels pressupostos de la Generalitat Valenciana:
  
a) Subvenció financera per a la reducció d'interessos de préstecs per a inversions adreçades a la creació i la posada en marxa d'empreses qualificades com a I+E.
  
Aquesta subvenció serà equivalent a la reducció fins a tres punts de l'interés fixat per l'entitat de crèdit, pública o privada, que concedisca el préstec a la persona sol·licitant, pagadora d'una sola vegada. Es calcularà com si els interessos de cada any es meritaren d'una sola vegada en el moment de concessió del préstec. El tipus d'interés podrà ser fix o variable i es determinarà anualment en la forma que establisquen els convenis en vigor.
  
Aquesta subvenció tindrà com a límit la quantitat de 5.108,60 euros per lloc de treball que es cobrisca per mitjà d'una contractació indefinida. S'entendrà inclòs com a lloc de treball creat el de la persona promotora, la qual cosa s'acreditarà per mitjà de la Declaració d'Alta en el Cens d'Obligats Tributaris (mod. 036) i/o l'alta en el Règim de la Seguretat Social que corresponga.
  
Els préstecs per a ser subvencionats hauran de ser concedits per entitats que tinguen subscrit l'oportú conveni, a aquest fi, amb la Conselleria d'Economia, Hisenda i Ocupació. No seran subvencionables els préstecs que no reunisquen les condicions i les característiques expressades en aquestos convenis.
  
Aquesta subvenció és incompatible amb les de la mateixa classe establides en unes altres preceptes d'aquesta ordre.
  
El préstec, per a ser subvencionat, haurà de formalitzar-se amb posterioritat a la qualificació com a I+E del projecte o de l'empresa, i com a màxim fins a un any després d'haver iniciat l'activitat
  
No es podran subvencionar els contractes de pòlissa de crèdit, de lísing, ni d'arrendament financer, ni d'altres contractes distints al del préstec.
  
Els préstecs objecte d'aquesta subvenció no poden ser cancel·lats durant el primer any de la seua vigència. Si es produïra aquesta cancel·lació dins del mencionat període, la persona prestatària haurà de tornar a la Generalitat Valenciana la totalitat de la subvenció concedida. Si l'amortització anticipada es produeix una vegada transcorregut el primer any i prèvia autorització del SERVEF, haurà de reintegrar-se la part de la subvenció financera no meritada.
  
b) Subvenció de suport a la funció gerencial per a ajudes al promotor o l'empresari en la presa de decisions necessàries per al funcionament de l'empresa. Aquesta subvenció podrà revestir les següents modalitats:
  
- Ajuda per tutoria, com ara l'acompanyament tècnic que una persona experta aliena a l'empresa, persona física o jurídica que reunisca garanties de solvència i de professionalitat suficients a juí del SERVEF, presta al promotor o a l'empresari en les seues activitats gerencials, durant un termini determinat.
  
- Ajuda per formació, que inclourà els cursos que el promotor o l'empresari puga rebre per a obtenir i millorar els seus coneixements sobre la funció gerencial.
  
- Ajuda per la realització externa d'estudis i d'informes sobre l'activitat, perquè el promotor o l'empresari puga disposar de millor informació sobre els béns o els servicis objecte de producció, incloent-se en aquest apartat els estudis de mercat, d'organització, de comercialització, de diagnosi o d'altres de naturalesa anàloga.
  
La despesa originada pel suport a la funció gerencial haurà de produir-se en el termini d'un any des de la constitució de l'empresa. La quantitat total de la subvenció de suport a la funció gerencial, que es pagarà per una sola vegada, ascendirà al 75% del cost dels servicis rebuts fins una quantitat màxima total de 12.000 euros, sense poder, per això, acumular distints tipus d'ajuda per damunt d'aquesta quantitat màxima.
  
c) Subvenció per assistència tècnica per a la contractació de personal expert tècnic d'alta qualificació. Podrà concedir-se a les empreses qualificades com a I+E una subvenció equivalent al 50% dels costos laborals totals, incloses les cotitzacions a la Seguretat Social per tots els conceptes corresponents a un any, com a màxim, amb un límit de 17.978,82 euros. La subvenció, que es concedirà per una sola vegada, estarà condicionada a la justificació per les empreses que, amb les contractacions objecte de subvenció, es cobreixen carències ben identificades per al desenvolupament de l'activitat empresarial i el bon fi d'aquesta.
  
La subvenció per assistència tècnica no podrà compatibilitzar-se amb una altra ajuda concedida a la mateixa actuació, a l'empara de les presents bases.
  
d) Subvenció per contractació indefinida. Les empreses qualificades com a I+E que realitzen contractacions indefinides amb personal treballador desocupat inscrit en les corresponents oficines d'Ocupació de la Generalitat Valenciana, tindran dret a una subvenció de 4.808,10 euros per cada contracte indefinit que se subscriga a jornada completa, o la part proporcional que corresponga, quan aquest es realitze a temps parcial.
  
Quan la contractació es realitze a temps parcial i es transforme amb posterioritat a temps complet, l'empresa tindrà dret a percebre la diferència entre la quantitat que va percebre a l'inici de la contractació i l'import de 4.808,10 euros.
  
Quan la contractació es realitze a temps complet i es transforme amb posterioritat en contracte a temps parcial, l'empresa beneficiària haurà de reintegrar l'import de la subvenció en la part proporcional que corresponga.
  
Aquesta subvenció és incompatible, per al mateix treballador, amb l'establida en el punt c), amb les regulades en el títol II d'aquesta ordre, amb les subvencions públiques adreçades al foment de la integració laboral de les persones minusvàlides en centres especials d'ocupació i treball autònom, així com amb les ajudes i les subvencions públiques a càrrec del programa «Desenvolupament de l'Economia Social».
  
Aquesta subvenció és compatible amb les bonificacions de quotes previstes en les lleis i amb les del Reial Decret 1.451/1983, d'11 de maig, pel qual es regula l'ocupació selectiva i les mesures de foment de l'ocupació de persones treballadores minusvàlides, així com amb les que puguen establir el mateix tipus de bonificacions per contractació, sempre que es declaren compatibles en aquestes normes.
  
e) Subvenció per a cooperatives i societats laborals. Les cooperatives i les societats laborals qualificades com a I+E tindran dret a una subvenció de 4.808,10 euros per cada soci treballador que, sent desocupat, s'integre en aquestes amb caràcter indefinit.
  
Aquesta subvenció és incompatible, per a un mateix treballador, amb l'establida en els punts c) i d) anteriors i, si és procedent, amb les establides en els programes d'ajudes a les empreses d'economia social.
  
Les ajudes previstes en el present article tindran la consideració d'ajudes de mínims, i se subjectaran al que estableix el Reglament (CE) núm. 69/2001, de 12 de gener del 2001, de la Comissió, relatiu a l'aplicació dels articles 87 i 88 del Tractat CE a les ajudes de mínims, publicat en el DOCE de 13 de gener de 2001.
  
Article 25. Increments de les ajudes
  
Les empreses qualificades com a I+E tindran dret a un increment del 10% de la quantitat de les subvencions regulades anteriorment, quan l'activitat productiva principal d'aquestes s'inscriga dins dels àmbits que es detallen tot seguit:
  
- protecció i manteniment de zones naturals,
  
- gestió de residus,
  
- tractament d'aigües i sanejament de zones contaminades,
  
- implantació d'energies alternatives,
  
- promoció del turisme rural i cultural,
  
- vigilància i seguretat,
  
- transports col·lectius (locals),
  
- desenvolupament cultural local,
  
- noves tecnologies de la informació i la comunicació,
  
- atenció de xiquets, de persones incapacitades i de majors,
  
- servicis a domicili,
  
- assistència a joves en dificultat.
  
Article 26. Sol·licitud i termini de les ajudes
  
1. Els promotors de projectes empresarials podran sol·licitar, davant la direcció territorial d'Ocupació, alguna de les ajudes previstes en l'article anterior, o totes.
  
La sol·licitud es formularà en el model oficial i s'acompanyarà de la següent documentació, a més de la requerida en l'article 4 de la present Ordre:
  
- Escriptura de constitució i alta en Seguretat Social dels socis, en el cas de societats.
  
- Declaració d'Alta en el Cens d'Obligats Tributaris (mod. 306) i/o alta en el Règim de Seguretat Social corresponent en el cas de personal treballador per compte propi o autònom.
  
- Declaració del promotor de l'empresa que no ha percebut cap ajuda que puga concórrer amb el que estableix aquesta norma o, en cas de percepció, especificació de les ajudes rebudes i de la quantitat.
  
En funció del tipus de subvenció sol·licitada, presentaran a més:
  
a) Pòlissa del préstec formalitzat, d'acord amb les condicions establides en el conveni de col·laboració amb les entitats financeres, així com declaració dels contractes indefinits que es realitzaran.
  
b) En cas de suport a la funció gerencial, cost i justificació de la mesura de suport sol·licitada, on s'especifique l'empresa, l'entitat física o jurídica que prestarà o ha prestat el suport, i s'acredite la solvència professional d'aquesta, la proposta i el calendari de servicis que es portarà a terme.
  
c) En cas de contractació de personal expert tècnic d'alta qualificació, nombre i perfils professionals d'aquest, costos laborals totals i acreditació de la contractació.
  
d) En cas de subvenció a la contractació indefinida, contractes degudament registrats i alta en Seguretat Social del personal treballador contractat.
  
e) En cas de subvenció a societats laborals i cooperatives, escriptures de constitució de la societat inscrites en el Registre Mercantil o, si és procedent, certificat registral.
  
2. Els empresaris podran presentar la sol·licitud d'ajuda en el termini màxim d'un any des que es va iniciar l'activitat de l'empresa, i en tot cas fins al 30 de setembre de 2004.
  
Article 27. Pagament de les subvencions
  
Amb caràcter previ al pagament de la subvenció, l'empresa presentarà la següent documentació:
  
a) Per a la subvenció financera: contractes de treball formalitzats i corresponent alta en Seguretat Social del personal treballador contractat i pòlissa de crèdit, d'acord amb les condicions previstes en el conveni de col·laboració amb les entitats financeres. L'acreditació del lloc de treball estable en cas de socis es portarà a terme per mitjà de la presentació de l'escriptura o del contracte de societat. En el cas de personal treballador autònom, per mitjà de l'alta en el règim de la Seguretat Social que corresponga.
  
b) Per a la subvenció de suport a la funció gerencial: factura de l'empresa, de l'entitat o de la persona física acreditativa del cost del servici rebut i informe escrit de l'actuació de suport realitzada en el qual conste la data de realització.
  
c) En el supòsit d'ajuda per contractació de personal expert tècnic d'alta qualificació: contractes de treball formalitzats amb el personal tècnic i alta en Seguretat Social d'aquest, i informe en què s'indiquen les funcions que realitzaran en relació amb la seua categoria professional, així com calendari d'actuació.
  
Article 28. Obligacions de les empreses
  
Les persones beneficiàries de les subvencions previstes per a I+E estan obligades, especialment, al compliment de les següents obligacions:
  
a) Mantenir el nombre de plantilla de personal treballador contractat indefinidament i dels socis treballadors de cooperatives i de societats laborals durant, almenys, tres anys. Quan en aquest termini es produïsca el cessament de personal treballador fix o de socis treballadors, excepte en els supòsits de força major, l'empresa, abans de transcorregut el termini d'un mes, està obligada a substituir-los almenys per la mateixa jornada, sense que aquesta contractació done lloc a una nova subvenció.
  
b) Presentar dins dels dos mesos següents a l'acabament del període subvencionat:
  
- Rebuts de salaris i butlletins de cotització a la Seguretat Social (TC1 i TC2), corresponents des del moment de la contractació fins al compliment de l'esmentat període de temps subvencionat, del personal expert tècnic d'alta qualificació contractat.
  
- Memòria de les activitats realitzades a conseqüència de l'assistència tècnica rebuda, per l'ementat personal expert.
  
c) Acreditar en el termini màxim d'un any des de la concessió de la subvenció financera que el préstec subvencionat s'ha adreçat a finançar inversions per a la creació i la posada en marxa de l'empresa.
  
d) Comunicar a la direcció territorial d'Ocupació la percepció, si és procedent, de les ajudes concedides per a la mateixa finalitat per altres administracions públiques o ens públics o privats.
  
e) En el termini de dos mesos següents a la notificació de la resolució de concessió de l'ajuda, haurà d'aportar un quadre d'amortització en què conste que s'ha aplicat la subvenció financera a reduir el principal del préstec. En cas contrari, estaran obligats a reintegrar la totalitat de les subvencions percebudes.
  
TÍTOL IV
  
Pagament de quotes de Seguretat Social
  
Article 29. Objecte de la subvenció
  
1. És objecte d'aquest títol regular el procediment de pagament de quotes a la Seguretat Social a personal treballador que haja percebut la prestació per desocupació, en la modalitat de pagament únic, pel valor actual de l'import total de la prestació, en aplicació de l'article primer del Reial Decret 1.044/1985, de 19 de juny, modificat per la Llei 22/1992, de 30 de juliol de 1992.
  
2. Aquesta subvenció consistirà en el pagament a la persona treballadora, per part de la Generalitat Valenciana, per mitjà del SERVEF, del 50% de la quota al règim corresponent de la Seguretat Social com a personal treballador autònom, calculat sobre la base mínima de cotització, o el 100% de l'aportació de la persona treballadora en les cotitzacions al corresponent règim de la Seguretat Social, durant el temps que s'haguera percebut la prestació per desocupació de no haver-la percebut en la modalitat de pagament únic, i es compurà a efectes d'aquesta ajuda a partir de la data d'alta en el corresponent règim de la Seguretat Social. Per al cas de personal treballador pertanyent al règim d'autònoms, es computarà a partir de l'1 del mes corresponent a aquell en què s'haja produït l'alta.
  
Article 30. Beneficiaris i requisits dels beneficiaris
  
1. Serà beneficiari d'aquesta subvenció el personal treballador que haja obtingut la prestació de desocupació en la modalitat de pagament únic, d'acord amb la legislació estatal.
  
2. A més de complir les condicions establides amb caràcter general per poder percebre ajudes públiques, les persones beneficiàries de les subvencions previstes en aquest títol han d'acreditar la concurrència dels requisits següents:
  
a) Haver percebut la prestació per desocupació en la modalitat de pagament únic.
  
b) Haver iniciat l'activitat dins del mes següent a la percepció de la prestació de pagament únic, o trobar-se en fase d'iniciació.
  
c) Estar donat d'alta en el corresponent règim de la Seguretat Social.
  
Article 31. Sol·licituds: termini i forma
  
1. Les sol·licituds de pagament de quotes regulades en la present Ordre es presentaran a mesura que la persona beneficiària vaja realitzant l'ingrés de les seues quotes mensuals al règim de la Seguretat Social corresponent. El termini per a la presentació dels butlletins de cotització, a efectes del pagament de les subvencions, expirarà una vegada transcorreguts nou mesos comptats a partir del mes objecte de subvenció. El pagament de les quantitats en concepte de subvenció es realitzarà, generalment, amb caràcter semestral.
  
2. Les sol·licituds s'acompanyaran de la documentació específica següent:
  
- Documentació que acredite que la persona sol·licitant és perceptora de la prestació per desocupació en la modalitat de pagament únic.
  
- Butlletins de cotització mensual corresponents al semestre pel qual se sol·licita el pagament de les quotes.
  
- Alta en el corresponent règim de la Seguretat Social.
  
Article 32. Concurrència d'ajudes o de subvencions
  
L'import de les ajudes o de les subvencions regulades en el present títol no podrà ser, en cap cas, de tal quantitat que, aïlladament o en concurrència amb subvencions o ajudes de les administracions públiques, o d'uns altres ens públics o privats, nacionals o internacionals, que consistisquen en pagaments o en bonificacions de quotes de la Seguretat, supere el cost de la cotització a la Seguretat Social satisfeta per la persona interessada.
  
Article 33. Norma supletòria
  
Per a allò no previst expressament en aquest títol, hi valdrà allò que s'ha disposat per l'Ordre de 13 d'abril de 1994, del Ministeri de Treball i Seguretat Social (BOE de 4 de maig), per la qual es regulen les bases per a la concessió de subvencions per l'Institut Nacional d'Ocupació, consistents en el pagament de les quotes a la Seguretat Social, al personal treballador que haja fet ús del dret previst en l'article primer del Reial Decret 1.044/1985, de 19 de juny.
  
DISPOSICIONS ADDICIONALS
  
Primera
  
La concessió de les ajudes previstes en aquesta ordre estarà condicionada a l'existència de crèdit adequat i suficient per a això en el pressupost de la Generalitat Valenciana per a l'exercici 2004.
  
En compliment del que preveu l'article 47.11 del Text Refós de la Llei d'Hisenda Pública de la Generalitat Valenciana, i d'acord amb el que establisca la Llei de Pressupostos de la Generalitat Valenciana per a l'exercici 2004, per ordre de la Conselleria d'Economia, Hisenda i Ocupació es donarà publicitat de les línies de crèdit i de l'import global màxim adreçat a la concessió de les ajudes previstes en la present ordre.
  
Segona
  
En el cas que els documents que han d'acompanyar a la sol·licitud de concessió de les ajudes ja estigueren en poder de qualsevol òrgan de l'administració de la Generalitat Valenciana, la persona sol·licitant podrà acollir-se al que estableix l'apartat f) de l'article 35 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, sempre que es faça constar la data, l'òrgan o la dependència a què van ser adreçats, la identificació del procediment en què estiguen, i que no hagen transcorregut mes de cinc anys des de l'acabament del procediment a què corresponguen.
  
En els supòsits d'impossibilitat material d'obtenir el document, l'òrgan competent podrà requerir a la persona sol·licitant la presentació o, si no n'hi ha, l'acreditació per uns altres mitjans dels requisits a què es refereix el document.
  
DISPOSICIONS FINALS
  
Primera
  
Es faculta la directora general del SERVEF per a dictar totes les instruccions que siguen necessàries per a l'execució i la realització del que disposa aquesta ordre.
  
Segona
  
La present ordre entrarà en vigor el dia de la publicació en el Diari Oficial de la Generalitat Valenciana.
  
Tercera
  
La present ordre arreplega les bases establides pel Ministeri de Treball per a les ajudes, la gestió i el control de les quals va ser transferida a la Generalitat Valenciana, contingudes en les següents disposicions:
  
- Ordre de 22 de març de 1994 (BOE de 12 d'abril de 1994), per la qual s'estableixen les bases reguladores per a la concessió d'ajudes i de subvencions dels programes de Promoció de l'Ocupació Autònoma i d'Integració Laboral dels Minusvàlids en Centres Especials d'Ocupació i Ocupació Autònoma, regulades en l'Ordre de 21 de febrer de 1986 (BOE de 27 de febrer de 1986).
  
- Ordre KHQ 5888/2002, de 24 de juny, per la qual es modifica l'Ordre de 21 de febrer de 1986, per la qual s'estableixen diversos programes de suport a la creació d'ocupació (BOE de 9 de juliol de 2002).
  
- Ordre de 15 de juliol de 1999 (BOE de 31 de juliol de 1999), per la qual s'estableixen les bases de concessió de subvencions públiques per al foment del desenvolupament local i l'impuls dels projectes i de les empreses qualificats com a I+E, modificada per l'Ordre de 27 de desembre de 1999 (BOE de 31 de desembre de 1999).
  
- Ordre de 13 d'abril de 1994, per la qual s'estableixen les bases reguladores de la concessió de les subvencions consistents en el pagament al personal treballador que faça ús del dret previst en l'article 1 del Reial Decret 1.044/1985, de 19 de juny, de Quotes a la Seguretat Social, segons el que disposa l'article 4.2 de l'esmentat Reial Decret, modificat per la Llei 22/1992, de 30 de juliol (BOE de 4 de maig de 1994).
  
Contra el present acte, que esgota la via administrativa, podran les persones interessades interposar-hi recurs contenciós administratiu en el termini de dos mesos comptadors des de l'endemà de la publicació d'aquest, davant la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que estableixen els articles 10.1.a) i 46.1 de la Llei 29/1998, de 13 de juliol, reguladora de la Jurisdicció Contenciosa Administrativa, o, potestativament, recurs de reposició davant aquest mateix òrgan en el termini d'un mes computat en els termes ja dits, de conformitat amb el que disposen els articles 116 i 117 de la Llei 30/1992, de Règim Jurídic de les Administracions Públiques i del Procediment Administratiu Comú, en la redacció donada per la Llei 4/1999, de 13 de gener. I això, sense perjuí de la possibilitat que les persones interessades puguen exercir, si escau, qualsevol altre que consideren procedent.
  
València, 26 de desembre de 2003
  
El conseller d'Economia, Hisenda i Ocupació,
  
GERARDO CAMPS DEVESA